आहा–रारा गोल्डकप चैतमा
सहारा क्लब पोखराले आयोजना गर्दै आएको आहा–रारा गोल्डकप फुटबल प्रतियोगिताले यस वर्ष पनि निरन्तरता पाउने भएको छ । आगामी चैत १७ देखि २८ सम्म १९ औं संस्करणको आहा–रारा गोल्डकप हुने भएको हो । 
पोखरा — सहारा क्लब पोखराले आयोजना गर्दै आएको आहा–रारा गोल्डकप फुटबल प्रतियोगिताले यस वर्ष पनि निरन्तरता पाउने भएको छ । आगामी चैत १७ देखि २८ सम्म १९ औं संस्करणको आहा–रारा गोल्डकप हुने भएको हो । क्लबले शनिबार पोखरामा पत्रकार सम्मेलन गरी पोखरा रंगशालामा प्रतियोगिता हुने जनाएको छ । क्लबका अध्यक्ष केशवबहादुर थापाले प्रतियोगिता सञ्चालन गर्न अखिल नेपाल फुटबल संघबाट आयोजकलाई समय तालिका प्राप्त भएको बताए । उनका अनुसार प्रतियोगितामा विदेशी टिम, ‘ए’ डिभिजन क्लबका, मोफसलका टिम र आयोजकसहित १२ टिम सहभागी हुनेछन् । गत वर्षको विजेता मनाङ मर्स्याङ्दी क्लब र उपविजेता नेपाल पुलिस क्लब रहेको थियो । क्लबका महासचिव रामजीप्रसाद अधिकारीले प्रतियोगिता अनुमानित आम्दानी १ करोड ३० लाख रुपैयाँ र खर्च १ करोड २ लाख रुपैयाँ हुने बताए ।वि.स. २०५५ सालमा पोखराको पुरानो बसपार्कमा स्थापित सहारा क्लबले प्रतियोगिताबाट बचत हुने रकम सहारा एकेडेमीमा रहेका बालकहरुको भरणपोषणमा खर्च गर्दै आएको छ । क्लबले पोखराको दोबिल्लामा रहेको आफ्नै मैदानमा ती बालकलाई फुटबल प्रशिक्षणमा सहभागी गराउँछ । एकेडेमीको तेस्रो ब्याचमा हाल १४ जिल्लाका २४ बालह आश्रित छन् । यस प्रातियोगिता क्याराभान गोल्डकपसहित २० वर्षदेखि निरन्तर सञ्चालन हुँदै आएको छ । प्रतियोगितालाई पहिलो संस्करणदेखि नै व्यापारिक प्रतिष्ठान हिमश्री फुड्स प्रालिको उत्पादन आहा तथा रारा तयारी चाउचाउले मुख्य प्रायोजन गर्दै आएको छ ।